गोदान दिल्ली , 28 डिसेम्बरःमुलुगनि गुबुन गुबुन हादतफोरजों लोगोसे भारतआवबो कभिड - 19 जों सन्देरजानाय सुबुं अन्जिमाया बारायफिन्नो हमनायनि गेजेरावनो सुबुंफोरनि थाखाय एसे मोजां खौरां जानानै फैदों । भारत सरकारा थांखि लादोंदि , फैगौ जानुवारी दाननिफ्राय दुलाराय हादतआवनो कभिड भेक्सिन थुनाय हाबाफारिया जागायजेनगोन । बेनि थाखाय मिरु सरकारा हादतनि मोनब्रै राइज्योआव कभिड भेक्सिननि ड्राइ रान एबा ट्राइल खालामनाय हाबाफारिखौ जागायजेनसिगोन । मिथिनाय बायदिब्ला हादतनि पान्जाब , आसाम , अन्ध्र प्रदेश आरो गुजराटआव गाबोन 28 डिसेम्बरनिफ्राय भेक्सिननि ड्राइ रानआ जागायजेनगोन । भेक्सिननि ट्राइल खालामनाय हाबाफारिया सान्नैनि थाखाय गोजौआव मख'नाय राइज्योफोराव सोलिबाय थागोन । भारत सरकारनि बेबायदि गोनां हाबाफारि लानायाव माखासे भेक्सिनखौ बाहायनायनिफ्राय जानगाराव दोन्नाय जादों । बेयाव थांखि लानायनि हाबाफारिया नायबिजिरनाय एबा टेस्ट खालामनायल' जागोन । जेराव मोनसे एप्सनि गेजेरजों थि समावनो फोरमानखौ मोन्नो हागोन । मिथिनाय बायदिब्ला दासिम भारतआव इमार्जेन्सि बाहायनायनि थाखाय मोनसेबो भेक्सिनखौनो गनायथि होनाय जायाखै । नाथाय बे समाव बांसिन जौखोन्दो दाबिदार जादोंदि , भारतआव टेस्ट खालामग्रा सिराम इन्सटिटिउटनि गेजेरजों बानायफुनाय अक्सफर्ड - एस्ट्रा जेनेका भेक्सिनखौनो बयनिख्रुइबो सिगाङाव बाहायनो थांखि लादों । मिरुनि ड्राग्स स्टेनडार्ड कन्ट्रल अर्गेनाइजेसननि मोनसे गोनां जथुम्मा खुंनायनिबो थांखि लादों । बे जथुमनायाव माखासे थांखिखौ लानायजों लोगोसे गनायथिबो होनाय जागोन । कभिड - 19 निफ्राय रैखा मोन्नो थाखाय भेक्सिन होनायनि लाहार - फाहारआव राइज्योनि बिबानगिरि , कल्ड सेन बिबानगिरि , फोसावदिं , सोलोंथाइ आरो फोनांजाब बिबानगिरिफोरा माहारियारि थाखोनि फोरोंथाय लानाय जादों आरो गासै सा 2.360 बिबानगिरिफोरा फोरोंथाय लानाय हाबाफारियाव बाहागो लादों । दिनैनिफ्राय सान्नैनि हाबाफारिजों मोनब्रै राइज्योआव भेक्सिननि ट्राइल खालामनो लानाय लाहार - फाहार बायदियै भेक्सिनखौ बाहायनायनि सिगां मोनफ्रोमबो बेसादफोरखौनो आन्जाद खालामनाय जागोन । लोगोसे कल्ड स्टरेजनि सायावबो आन्जाद लानाय जागोन । भेक्सिन होनायनि थाखाय जेसेबां जाथावना बेखौ नोजोर होनानै बाहायनाय जागोन । बेनिखायनो ट्राइल खालामनायनि सिगांनो राइज्योनि गंफ्रोमबो जिल्ला देहा फाहामसालि , देहा मिरु आरो गुदि देहा मिरुजों लोगोसे बेसरकारि देहा फाहामसालि फोरावबो मिथिहोनानै ट्राइल खालामनो थांखि लादों । सान्नैनि हाबाफारिजों ट्राइल खालामनो थांखि लानायाव बेसादफोरखौ सिगां आन्जाद खालामनानै सिनायथिनाय आरो बेनि गुदिखौ मोन्दांथिनाय । ट्राइल खालामनाय हाबाफारियाव राइज्यो आरो मिरुजों दैथायजानाय बिबानगिरिफोरा गोनांथार नोजोर लाखिगोन । 
दिनैनिफ्राय आसामखौ लानानै मोनथाम राइज्योआव करना भेक्सिननि ट्राइल होनाया जागायजेनगोन